代書
作者：黄庭堅
朝代：宋

paragraphs: 阿熊去我時，秋暑削甘瓜。
離別日月除，蓮房倒箭靫。
得書報平安，肥字如栖鴉。
汝才躍鑪金，自必爲鏌鋣。
窮年抱新書，挽條咀春葩。
弄筆不能休，屈宋欲作衙。
屈指推日星，許身上雲霞。
安知九天關，虎豹守夜叉。
祝田操豚蹄，持狹所欲奢。
文章六經來，汗漫十牛車。
譬如觀滄海，細大極龍蝦。
古人以聖學，未肯廢百家。
舊山木十圍，齋堂綠陰遮。
紅稻香盂飯，黄雞厭食鮭。
摩挲垂腴腹，頗復讀書耶。
念汝齒壯矣，無婦助烹茶。
父兄亦憐汝，須兒牧犬豭。
且伐千章木，贈行當馬檛。
贏糧果後時，定隨八月槎。
覺民在林中，丁丁聞兔罝。
奉身甚和友，幹父辦咄嗟。
臺源吟松籟，先生岸巾紗。
留客醉風月，盤筯供柔嘉。
仍工朱絲絃，洗心拂奇邪。
孤臣發楚調，傾國怨胡笳。
把筆學周鼓，字形錐畫沙。
詩書乃宿好，不爲蓬生麻。
元明祖師禪，妙手發琵琶。
已無富貴心，鼓吹一池蛙。
天民服農圃，頗復秋斂賒。
下田督未耘，入嶺按新畬。
悉力輸王賦，至今困生涯。
知命叔山徒，爐香嚴佛花。
惟思苾芻園，脫冠著袈裟。
起家望兩季，佩金蹋朝鞾。
嘉魚在南國，宗廟薦鱨鯊。
我爲萬夫長，朝論不齒牙。
刺頭簿領中，蚤虱廢搔爬。
世累已纏縛，官箴易疵瑕。
何時煙雨裏，驅羊入金華。
遣奴迫王事，不暇學驚蛇。